b"\n_START_ARTICLE_\nHarmonia (filosofia)\n_START_PARAGRAPH_\nL'harmonia \xc3\xa9s la concordan\xc3\xa7a i proporci\xc3\xb3 de les parts d'un objecte o entitat o b\xc3\xa9 la correlaci\xc3\xb3 entre entitats d'ordres diferents, de manera que una reprodueix l'esquema de l'altra._NEWLINE_El concepte \xc3\xa9s clau en el pensament grec: a l'harmonia ha de tendir l'home evitant els excessos (seguint els principis de l'\xc3\xa8tica per a una correcta conducta), l'art ha de ser equilibrat i guardar simetria i el m\xc3\xb3n terrenal reprodueix el celestial o div\xc3\xad (aquesta noci\xc3\xb3 de Plat\xc3\xb3 segons la qual les coses del m\xc3\xb3n s\xc3\xb3n una c\xc3\xb2pia de la seva idea del m\xc3\xb3n intel\xc2\xb7ligible ser\xc3\xa0 reformulada en termes cristians a l'Edat Mitjana). Arist\xc3\xb2til la iguala a l'ordre i la unitat org\xc3\xa0nica, un concepte que ve d'Her\xc3\xa0clit en la seva cerca d'unificar els contraris. Pit\xc3\xa0gores introdueix l'anomenada harmonia de les esferes per portar a l'extrem aquestes relacions a l'univers, ent\xc3\xa8s com a cosmos o tot ordenat._NEWLINE_El personatge mitol\xc3\xb2gic d'Harmonia (filla d'Ares) \xc3\xa9s la personificaci\xc3\xb3 d'aquest concepte filos\xc3\xb2fic: \xc3\xa9s la filla dels d\xc3\xa9us de l'amor i de la guerra, les dues grans forces que mouen l'home (i que la psicoan\xc3\xa0lisi reconvertir\xc3\xa0 amb el nom de les pulsions d'eros i thanatos amb Sigmund Freud). Una persona harm\xc3\xb2nica, per tant, equilibra les seves passions, un ideal que romandr\xc3\xa0 intacte fins al romanticisme, on justament es defensar\xc3\xa0 un art i una filosofia que fugin de l'harmonia i busquin en canvi l'extrem i l'originalitat._NEWLINE_Un problema recurrent en filosofia \xc3\xa9s explicar l'harmonia entre cos i \xc3\xa0nima, si pertanyen a natures diferents com poden formar una unitat o influir-se? Aquesta pregunta \xc3\xa9s una de les primordials del dualisme i va passar posteriorment a tota la reflexi\xc3\xb3 sobre la ment."